Vermoorde boer ‘het nog oor vrou getreur’Die vermoorde Hedley James Brown en sy oorlede vrou, Judy, het planne gehad om in Langebaan te gaan aftree. (Verskaf) Hedley James Brown (70) het nog oor die afsterwe van sy vrou, Judy (64), getreur toe hy die afgelope naweek op sy plaas in die Leeurivier-omgewing buite Howick in KwaZulu-Natal vermoor is. Brown, wie se liggaam Maandagoggend in die tuin buite sy huis aangetref is, is vermoedelik al Vrydagaand vermoor. Maroela Media het vroeër berig dat hy twee keer met ŉ skerp voorwerp in die rug gesteek is. Hy was ook vasgebind en het beserings aan sy gesig gehad. Brown het ten tyde van dood alleen op sy plaas, waar hy hoofsaaklik met beeste geboer het, gewoon. Denis Bellingan (70), Brown se swaer, sê die Brown-egpaar het beplan om na Langebaan in die Wes-Kaap te verhuis, maar dat hy besluit het om op die plaas aan te bly toe Judy vier maande gelede aan kanker oorlede is. Sy en Brown het ook albei Covid-19 ten tyde van haar dood gehad. Die vermoorde Hedley James Brown en sy oorlede vrou, Judy, het planne gehad om in Langebaan te gaan aftree. (Foto: Verskaf) “Hulle was baie gelukkig saam. Hulle was jare lank getroud en sou die plaas verkoop om Kaap toe te trek. Sy stiefseun (Judy se seun) sou na Judy se dood moontlik van Engeland na Suid-Afrika terugkeer om saam met Hedley te boer. Hedley het ook ŉ dogter wat in Engeland woon.” Bellingan vertel dat hy Brown sowat vier weke gelede gesien het en dat hulle oor die menige sterftes in hul families die afgelope jaar gesels het. Hulle sou nooit kon dink dat Brown volgende sou sterf nie. “Ek was baie geskok toe ek die nuus van sy moord hoor. “Hy was ŉ goeie, vrygewige mens wat ander altyd gehelp het. Hy was ŉ regte familiemens.” Volgens Bellingan het Brown langer as 20 jaar op sy plaas gewoon. Reëlings vir sy begrafnis is nog nie afgehandel nie. Die polisie se moord-en‑ roofondersoek duur intussen voort.